**Tallinna Linnakantselei**

Teie: 24.09.2019 nr LV-1/2165 - 1

Meie vastus:07.10.2019

**Kaupmeeste Liidu tagasiside Tallinna kavandatavale meetmele alkohoolse joogi jaemüügil: Alkoholikaupluste lähedus lasteasutustele**

Lugupeetud Aivar Riisalu

Eesti Kaupmeeste Liit tänab Tallinna linna võimaluse eest anda tagasisidet kavandatavale meetmele alkohoolse joogi jaemüügil. Täpsemalt saadame tagasiside täiendavatele piirangutele, mis puudutavad alkoholile spetsialiseerunud kaupluste lähedust lasteasutustele.

Tallinna Linnavalitsuse arutelus olevate täiendavate piirangut kehtestamine (150 m nõue) niinimetatud spetsialiseeritud alkoholikauplustele ei ole meie hinnangul läbimõeldud ega juriidiliselt arusaadav. Lisaks on sellised piirangud vastuolus Alkoholiseaduse § 40 ja EV Põhiseaduse § 12 sätestatuga. See tähendab, et meede rikuks võrdse kohtlemise põhimõtet ja oleks alkoholile spetsialiseerunud poodide suhtes ebaprobortsionaalne. Samuti ei oleks meede rakendatav, kuna sellist mõistet nagu spetsialiseeritud alkoholipood ei ole Eesti seadustes sisustatud.

**Õiguskindlus ja õigusselgus**

Tallinna Linnavalitsuse poolt tehtud ettepanekus on asutuste loetelu liiga lai ja avatud. Kuna tänapäeval tegutsevad huvikoolid, noorteühingud ja muud noorteasutused erinevatel pindadel vastavalt võimalustele, siis on tõenäosus, et täna on mõni noorteasutus mõne spetsiaalpoe lähedal ja homme ei ole, väga suur. Reeglina on tegemist MTÜ-dega, kellel iseseisev sissetulek puudub ja rahastamine sõltub ajast ja ruumist, mis on pidevas muutumises. Rahastamise lõppemisel paljud asutused suletakse. Ettevõtjale peab olema tagatud mingi õigusselgus ning kindlus oma tegevuskoha loomisel ning arendamisel. Igasugune laste või noorteasutuse teke, kasvõi paariks kuuks, ei saa olla põhjuseks olemasoleva tegevuskoha sulgemiseks.

Õiguslik probleem on ka see, et spetsialiseeritud alkoholipood ei ole Eesti seaduses eksisteeriv sisustatud mõiste. Kas alkoholile spetsialiseerunud poeks peaks lugema kauplust, kus müüakse ainult alkoholi, 85% sortimendist on alkohol, üle poole käibest on alkohol? Mida teha poodidega, mis müüvad nii juustu kui veini? Või nii alkoholi kui tubakat? Mis proportsioonis peab sortiment olema, et meede kehtiks või ei kehtiks.

Kui säärane meede jõustuks ja kohtulikule väljakutsele vastu peaks, on oodata spetsialiseeritud alkoholipoodide tootevaliku laiendamist esmatarbekaupadega miinimummäärani (mida taaskord seaduses ei eksisteeri ega ole defineeritud), et nad võiksid ennast nimetada toidupoodideks ja antud piirangud neile enam ei kehtiks. Seega ei õnnestuks sellisel kujul piiranguid reaalsuses ikka kehtestada.

**Ebavõrdne kohtlemine**

Kavandatava meetmega rikutakse võrdse kohtlemise põhimõtet. Toome selgituseks lihtsa näite.

Tallinna kaubanduskeskuses, mille lähiraadiuses (150 m) paikneb mõni kool, lasteaed või huvialaring tegutsevad kõrvuti kaks alkoholi jaemüügiga tegelevat äriettevõtet.

1. Supermarket, millel on 300 m2 müügipinnaga alkoholi osakond, mis müüb nii kanget kui ka lahjat alkoholi
2. Veinikauplus (üldpinnaga 120 m2), mis on spetsialiseerunud veinide müügile.

Arutlevate piirangute kehtestamisel oleks kauplus **B**) mis on spetsialiseerunud ainult veinide müügile sunnitud oma äritegevuse lõpetama, kuigi müüb neid samu tooteid, mis müügil vabalt ka kaupluses A.

Sellise piirangu kehtestamise tulemuseks oleks ettevõtjate ebavõrdne ja valikuline kohtlemine, mis oleks vastuolus EV PS-ga § 12. Suure tõenäosusega vastav korraldus tühistataks, peale ettevõtja **B)** kohtu poole pöördumist, kuna võrdsetel asjaoludel koheldakse ettevõtjaiderinevalt.

Ettevõtjate õiguste kitsendamine ja ebavõrdne kohtlemine peab oleme vastavalt põhiseaduse § 12 sätestatule mõjuvalt põhjendatud, mida pakutavate kitsenduste puhul tehtud ei ole. Probleemiks, mida linnavalitsus välja toob, on lapsevanemate tajutud probleem, et purjus inimesed veedavad aega teatud kohtades, kus lapsed neist mööda kõnnivad. Eeldatakse, et kui paari konkreetse koha juures ei oleks alkoholi müüvat kauplust, siis purjus inimesed kaoksid linnapildist ning lapsed neid enam parkides, bussipeatuste pinkidel jms ei näeks. Avalikus ruumis alkoholi tarbivate kodanike probleem on palju komplekssem ning seda ei ole nii lihtne lahendada. Tallinna linna kohustus on tõestada, et valitud meede on probleemi lahendamiseks *mõjuv* ning proportsionaalne ja kui sellega kaasneb ettevõtjate õiguste oluline riive (mida ettevõtte tegevuse lõpetamine on), siis on kaalutud alternatiivseid meetmeid ning valitud kõige mõjusam. Sellist otsust ei tohi õigusriigis teha tunde pealt, nagu tänasest põgusast ettepanekust välja joonistub. See oleks räme õigusloome hea tava eiramine.

Alkoholiseaduse § 40 lg (12) ja (13) mõte on piirata alaealiste ja noorte kokkupuudet alkoholiga. See on pisut leebem variant kui keelata alkoholiga kauplemine tavapoodides ja nõuda ainult spetsiaalpoodide olemasolu, et noorte kokkupuudet alkoholiga maksimaalselt vältida. (Sellist praktikat kasutavad Soome, Rootsi ja Taani).

Spetsialiseeritud alkoholipoodide mõte on olnud, et sinna ei satu juhuslikult alaealisi, noori ega lastega emasid-isasid. S.t. et igasugused mõjutused, mis tulenevad alkoholiga kokkupuutest on laste ja noorte jaoks spetsiaalpoodide puhul minimeeritud. Tavapoode esmatarbekaupade hankimise eesmärgil külastades on lastega peredele kokkupuude alkoholi ja alkoholi ostjatega tõenäolisem- nii alkoholiosakonnas, mille külastamine ei ole kuidagi kirjeldatud sihtgrupile piiratud, kui ka kassa järjekorras, kus kogu kaup kaasa arvatud alkohol kassalintidele laotatakse.

Kokkuvõttes ei näe Kaupmeeste Liit võimalust Tallinna Linnakantselei ettepanekut toetada. Avalikus ruumis alkoholi tarbimine ja kaaskodanike häirimine on probleemid, mis vajavad lahendust. Neid lahendusi tuleks otsida selliselt, et mõjud oleksid tõestatavad ja reaalselt mõjud ka kaasneksid planeeritud meetmega. Silmas tuleb meetmeid valides pidada ka seda, et piirangud teistele ühiskonna liikmetele, s.h. ettevõtjatele oleksid proportsionaalsed, selged ja võimaldaksid võrdset kohtlemist ja konkurentsi.

Kui linnavalitsus seda ettepanekut edasi menetleb on Kaupmeeste Liit väga huvitatud kohtumisest ja täpsemas arutelus osalemisest.

Lugupidamisega

Nele Peil

Tegevjuht

Eesti Kaupmeeste Liit

Tel: 56 634 434

e-post: nele.peil@kaupmeesteliit.ee

*/allkirjastatud digitaalselt/*